《早发新城港》
元代·方回

月晕竟无风，亦复无社雨。
俗谚犹不验，况乃古书语。
客子上桐江，清晓发鸣橹。
如何秋令半，犹此苦剧暑。
爬肤垢满爪，汗流如炊煮。
今年夏苦寒，悬知当有许。
二僧昨同舟，斗酒取无所。
竟夕卧复起，饥渴相尔汝。
向背迷星辰，回环莽洲渚。
谁家火独明，浩叹感今古。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。